b'\n_START_ARTICLE_\nLitijev hidrid\n_START_SECTION_\nFizikalne lastnosti\n_START_PARAGRAPH_\nLiH je diamagnetik in ionski prevodnik. Njegova prevodnost postopoma raste od 2\xc3\x9710\xe2\x81\xbb\xe2\x81\xb5 \xce\xa9\xe2\x81\xbb\xc2\xb9cm\xe2\x81\xbb\xc2\xb9 pri 443 \xc2\xb0C do 0,18 \xce\xa9\xe2\x81\xbb\xc2\xb9cm\xe2\x81\xbb\xc2\xb9 pri 754 \xc2\xb0C. Pri prehodu skozi tali\xc5\xa1\xc4\x8de se trend ne prekine. Dielektri\xc4\x8dna konstanta LiH, ki ima v stati\xc4\x8dnem stanju pri nizkih frekvencah vrednost 13,0, se pri frekvencah vidne svetlobe zmanj\xc5\xa1a na 3,6. LiH je mehak s trdoto 3,5 po Mohsovi trdotni lestvici. Njegovo lezenje pod tlakom v sto urah hitro raste od manj kot 1% pri 350 \xc2\xb0C na ve\xc4\x8d kot > 100% pri 475 \xc2\xb0C, kar pomeni, da pri povi\xc5\xa1anih temperaturah nima nobene mehanske trdnosti. Toplotna prevodnost LiH s temperaturo pada in je odvisna od strukture. Pri 50 \xc2\xb0C imajo kristali vrednost 0,125 W/(cm\xe2\x80\xa2K) in kompaktne mase 0,0695 W/ (cm\xe2\x80\xa2K), pri 500 \xc2\xb0C pa imajo kristali vrednost 0,036 W/(cm\xe2\x80\xa2K), kompaktne mase pa 0,0432 W/(cm\xe2\x80\xa2K). Linerani koeficient termi\xc4\x8dnega raztezka pri sobni temperaturi je 4,2\xc3\x9710\xe2\x88\x925/\xc2\xb0C.\n_START_SECTION_\nMedij za shranjevanje vodika in gorivo\n_START_PARAGRAPH_\nLiH ima trikrat ve\xc4\x8djo vsebnost vodika kot natrijev hidrid in najve\xc4\x8djo med vsemi hidridi. V preteklosti je bil zato ve\xc4\x8dkrat zanimiv kot medij za shranjevanje vodika, \xc4\x8detudi njegovo uporabnost zelo omejuje nestabilnost. Razen tega zahteva spro\xc5\xa1\xc4\x8danje vodika visoko temperaturo, mnogo vi\xc5\xa1jo od 700 \xc2\xb0C, pri kateri se sintetizira. Spojina se je na modelu preskusila tudi kot komponenta raketnega goriva.\n_START_SECTION_\nJedrska kemija in fizika\n_START_PARAGRAPH_\nLitijev klorid je zelo primerno gradivo za \xc5\xa1\xc4\x8dite jedrskih reaktorjev, ki se lahko oblikuje z ulivanjem.\n_START_SECTION_\nLitijev devterid\n_START_PARAGRAPH_\nLitijev-6 devterid s formulo \xe2\x81\xb6Li\xc2\xb2H ali \xe2\x81\xb6LiD je fuzijsko gorivo v termonuklearnem oro\xc5\xbeju. V bojnih glavah tipa Teller-Ulam toplota, spro\xc5\xa1\xc4\x8dena med eksplozijo fizijskega detonatorja, komprimira \xe2\x81\xb6LiD in ga bombardira z nevtroni, da nastane tritij. Reakcija je eksotermna. Vodikova izotopa devterij in tritij se nato zlijeta v \xe2\x81\xb4He. V reakciji nastane tudi nevtron in 17,59 MeV energije._NEWLINE_Pred jedrskim poskusom Castle Bravo je vladalo mi\xc5\xa1ljenje, da lahko tritij tvori samo manj pogost izotop \xe2\x81\xb6Li med bombardiranjem s prostimi nevtroni. Poskus je pokazal, da je za to primeren tudi bolj dostopen \xe2\x81\xb7Li, vendar z endotermno reakcijo. Izkoristek je bil trikrat ve\xc4\x8dji od pri\xc4\x8dakovanega.\n_START_SECTION_\nVarnost\n_START_PARAGRAPH_\nLitijev hidrid eksplozivno reagira z vodo, pri \xc4\x8demer nastajata bazi\xc4\x8den litijev hidroksid in vodik. Prah litijevega hidrida lahko eksplodira \xc5\xbee v vla\xc5\xbenem zraku. Stati\xc4\x8dna elektrika lahko povzro\xc4\x8di eksplozijo celo v suhem zraku._NEWLINE_Prah LiH v koncentraciji 5-55 mg/m\xc2\xb3 zraka izredno dra\xc5\xbei sluznico in ko\xc5\xbeo in lahko spro\xc5\xbei alergijsko reakcijo. Zaradi dra\xc5\xbeilnega u\xc4\x8dinka ga \xc4\x8dlove\xc5\xa1ki organizem obi\xc4\x8dajno zavrne in ne akumulira. Nekatere litijeve soli, ki nastajajo kot stranski produkti reakcij LiH, so strupene._NEWLINE_Po\xc5\xbeara LiH se ne sme gasiti z ogljikovim dioksidom, ogljikovim tetrakloridom in sredstvi, ki vsebujejo vodo. Po\xc5\xbear se lahko zadu\xc5\xa1i s pokrivanjem gore\xc4\x8dega mesta s kovinskimi plo\xc5\xa1\xc4\x8dami ali zasipanjem z grafitnim ali dolomitnim prahom. Pesek je manj primeren, ker je pogosto vla\xc5\xbeen in lahko v stiku z gore\xc4\x8dim LiH eksplodira._NEWLINE_LiH se obi\xc4\x8dajno preva\xc5\xbea v olju. Posode so lahko iz keramike, nekaterih vrst plastike ali jekla. Z njim se rokuje v atmosferi suhega argona ali helija. Du\xc5\xa1ik je primeren samo za nizke temperature, ker pri visokih temperaturah reagira z litijem. LiH obi\xc4\x8dajno vsebuje nekaj kovinskega litija, ki lahko pri vi\xc5\xa1jih temperaturah korodira vsebnike iz jekla in kremena.'